ด่วน! กกต.สั่งเลือกตั้งใหม่ 6 เขต-นับคะแนน”ขอนแก่น”รอบ 2 หลังผู้ใช้สิทธิไม่ตรงจน.บัตร
ด่วน! กกต.จัดเลือกตั้งใหม่ 6 เขตหลังสงกรานต์-นับคะแนน"ขอนแก่น"รอบ 2 หลังผู้ใช้สิทธิไม่ตรงจน.บัตร
4 เม.ย. 2562

นายแสวง บุญมี รองเลขาธิการคณะกรรมการการเลือกตั้ง เผยที่ประชุม กกต.เมื่อวานนี้ (3 เม.ย.62) มีมติให้นับคะแนนการเลือกตั้งใหม่ใน 2 หน่วยเลือกตั้งของจังหวัดขอนแก่น และจัดการเลือกตั้งใหม่ใน 6 หน่วยเลือกตั้งใน 5 จังหวัด ได้แก่ จังหวัดลำปาง 2 หน่วยเลือกตั้ง เขต 4 (2 หน่วย) คือ หมู่ที่ 5 ตำบลปางหลวง อำเภอเกาะคา และหมู่ที่ 2 ตำบลศาลา อำเภอเกาะคา
ขณะที่ จังหวัดยโสธร เขต 2 จำนวน 1 หน่วยหมู่ที่ 6 ตำบลหัวเมือง อำเภอมหาชนะชัย, จังหวัดเพชรบูรณ์ เขต 1 จำนวน 1 หน่วย หมู่ที่ 12 ตำบลเข็กน้อย อำเภอเขาค้อ, จังหวัดพิษณุโลก เขต 2 จำนวน 1 หน่วย หมู่ที่ 6 ตำบลมะตูม อำเภอพรหามพิราม และกรุงเทพฯ เขต 13 จำนวน 1 หน่วย แขวงหัวหมาก เขตบางกะปิ เนื่องจากคณะกรรมการประจำหน่วยเลือกตั้งไม่สามารถหาเหตุผลว่าชี้แจงได้ว่าเหตุใดจำนวนผู้มีสิทธิเลือกตั้งและจำนวนบัตรเลือกตรงไม่ตรงกัน
โดย กกต.จะประกาศวันเลือกตั้งใหม่หลังเทศกาลสงกรานต์ แต่ต้องให้เสร็จสิ้นทันการประกาศรับรองผลอย่างเป็นทางการในวันที่ 9 พ.ค.62
ด้านสำนักข่าว BBC รายงานว่าในเขตเลือกตั้งที่มีปัญหารวม 6 เขต 6 จังหวัด พบว่า เป็นพื้นที่ของพรรคเพื่อไทย 4 เขต และพรรคพลังประชารัฐ 2 เขต เฉพาะเขตเลือกตั้งที่ถูกสั่งให้จัดการเลือกตั้งใหม่ จำนวน 5 เขต เป็นพื้นที่ที่พรรคเพื่อไทยชนะการเลือกตั้งไป 3 เขต (ลำปาง เขต 4, ยโสธร เขต 2, พิษณุโลก เขต 2) ด้วยคะแนนเสียงรวมกัน 129,533 คะแนน ขณะที่พรรคพลังประชารัฐชนะการเลือกตั้งใน 2 เขต (เพชรบูรณ์ เขต 1, กทม. เขต 13) ด้วยคะแนนเสียงรวมกัน 65,500 คะแนน
ลำปาง เขตเลือกตั้งที่ 4
มีผู้สมัคร ส.ส. รวม 29 คน
กกต. ได้ประกาศรับรองชื่อ นายอิทธิรัตน์ จันทร์สุรินทร์ จากพรรคเพื่อไทย เป็นว่าที่ ส.ส. ด้วยคะแนนเสียง 42,984 คะแนนมีผู้สมัครจากพรรคพรรคพลังประชารัฐตามมาเป็นอันดับ 2 ด้วยคะแนน 30,368 และพรรคอนาคตใหม่ได้ที่ 3 ด้วยคะแนน 26,471 คะแนน
 
ยโสธร เขตเลือกตั้งที่ 2
มีผู้สมัคร ส.ส. รวม 30 คน
กกต. ได้ประกาศรับรองชื่อ นายบุญแก้ว สมวงศ์ จากพรรคเพื่อไทย เป็นว่าที่ ส.ส. ด้วยคะแนนเสียง 50,584 คะแนนมีผู้สมัครจากพรรคพลังประชารัฐตามมาเป็นอันดับ 2 ด้วยคะแนน 14,292 คะแนน และผู้สมัครจากพรรคภูมิใจไทยได้ที่ 3 ด้วย 12,176 คะแนน
 
เพชรบูรณ์ เขตเลือกตั้งที่ 1
มีผู้สมัคร ส.ส. รวม 25 คน
กกต. ได้ประกาศรับรองชื่อ น.ส. พิมพ์พร พฤพฤฒิพันธ์ จากพรรคพลังประชารัฐ เป็นว่าที่ ส.ส. ด้วยคะแนนเสียง 37,011 คะแนนมีผู้สมัครจากพรรคประชาธิปัตย์ตามมาเป็นอันดับ 2 ด้วยคะแนน 15,119 คะแนน และผู้สมัครจากพรรคชาติไทยพัฒนาได้ที่ 3 ด้วย 14,716 คะแนน
 
พิษณุโลก เขตเลือกตั้งที่ 2
มีผู้สมัคร ส.ส. รวม 34 คน
กกต. ได้ประกาศรับรองชื่อ นายนพพล เหลืองทองนารา จากพรรคเพื่อไทย เป็นว่าที่ ส.ส. ด้วยคะแนนเสียง 32,965 คะแนนมีผู้สมัครจากพรรคพลังประชารัฐตามมาเป็นอันดับ 2 ด้วยคะแนน 27,603 คะแนน และผู้สมัครจากพรรคอนาคตใหม่ได้ที่ 3 ด้วย 14,725 คะแนน
 
กทม. เขตเลือกตั้งที่ 13
มีผู้สมัคร ส.ส. รวม 31 คน
กกต. ได้ประกาศรับรองชื่อ น.ส. ฐิติภัสร์ โชติเดชาชัยนันต์ จากพรรคพลังประชารัฐ เป็นว่าที่ ส.ส. ด้วยคะแนนเสียง 27,489 คะแนน มีผู้สมัครจากพรรคเพื่อไทยตามมาเป็นอันดับ 2 ด้วยคะแนน 23,912 คะแนน และผู้สมัครจากพรรคอนาคตใหม่ได้ที่ 3 ด้วย 23,707 คะแนน
 
สำหรับการนับคะแนนใหม่ขอนแก่น เขตเลือกตั้งที่ 3
มีผู้สมัคร ส.ส. รวม 38 คน
กกต. ได้ประกาศรับรองชื่อ นายจตุพร เจริญเชื้อ จากพรรคเพื่อไทย เป็นว่าที่ ส.ส. ด้วยคะแนนเสียง 34,676 มีผู้สมัครจากพรรคอนาคตใหม่ตามมาเป็นอันดับ 2 ด้วยคะแนน 29,274 คะแนน และผู้สมัครจากพรรคพลังประชารัฐได้ที่ 3 ด้วย 26,636 คะแนน